เปิดตัว บล.”เอสบีไอ ไทย ออนไลน์”โบรกฯแนวคิดใหม่ ชูจุดแข็งเร็วทันใจ
บล.เอสบีไอ ไทย ออนไลน์ หรือ SBITO พร้อมเปิดตัวธุรกิจนายหน้าซื้อขายหลักทรัพย์อย่างเป็นทางการ ชูจุดขายการเป็นโบรคเกอร์ออนไลน์ 100% มาตรฐานเดียวกับญี่ปุ่น พร้อมอำนวยความสะดวกลูกค้าในขั้นตอนการเปิดบัญชีและส่งเอกสารผ่าน 7-11 กว่า 8,300 สาขาทั่วไทย และชูนวัตกรรมใหม่การเทรดหุ้นด้วยประเภทคำสั่ง GTD และ GTC แบบสมบูรณ์ รวมถึงการให้ลูกค้าย้ายหลักประกันแบบเรียลไทม์แถมอัดโปรโมชั่นเปิดตัวสุดยิ่งใหญ่เจ้าแรกเจ้าเดียวที่กล้าลดราคาค่าคอมมิสชั่น 90% จากราคาปกติตลอด 3 เดือนแรกและมั่นใจว่าเราจะผู้นำในตลาดซื้อขายออนไลน์
8 ต.ค. 2558

นายวราห์ สุจริตกุล ประธานกรรมการ บริษัทหลักทรัพย์ เอสบีไอ ไทย ออนไลน์ จำกัด เปิดเผยว่า “บล. เอสบีไอ ไทย ออนไลน์ หรือ SBITO จัดตั้งขึ้นจากการร่วมทุนระหว่าง SBI Group กลุ่มบริษัทการเงินญี่ปุ่น ซึ่งเป็นผู้นำในการให้บริการการซื้อขายหลักทรัพย์และตราสารอนุพันธ์ผ่านระบบอินเตอร์เน็ต ด้วยจำนวนบัญชีกว่า 4 ล้านบัญชีและมาร์เก็ตแชร์อันดับ 1 ในประเทศญี่ปุ่น กับ บมจ.หลักทรัพย์ ฟินันเซีย ไซรัส (FSS) และพันธมิตร เพื่อให้บริการธุรกิจนายหน้าซื้อขายหลักทรัพย์แบบออนไลน์อย่างแท้จริงแก่นักลงทุนไทย โดยถือหุ้นฝ่ายละ 55% และ 45% มีทุนจดทะเบียน 722 ล้าน
ซึ่ง บล.เอสบีไอ ไทย ออนไลน์ จำกัด หรือ SBITO ได้รับใบอนุญาตให้ดำเนินกิจการจากกระทรวงการคลังและสำนักงาน ก.ล.ต.ให้ประกอบธุรกิจหลักทรัพย์และสัญญาซื้อขายล่วงหน้า และได้เข้าเป็นสมาชิกตลาดหลักทรัพย์หมายเลข 33 ตั้งแต่แต่วันที่ 1 ตุลาคม 2558 และจะสามารถเปิดให้ลูกค้าส่งคำสั่งซื้อขายได้ตั้งแต่วันที่ 16 ตุลาคมเป็นต้นไป ซึ่งเราจะมุ่งดำเนินธุรกิจผ่านระบบออนไลน์อย่างแท้จริงให้แก่นักลงทุนไทย ทางเว็บไซต์ www.sbito.co.th ส่วนตลาดซื้อขายล่วงหน้าจะเริ่มให้บริการต้นปีหน้า ซึ่งเรามั่นใจว่าเราจะประสบความสำเร็จเป็นอย่างมากเพราะมีทางคุณเมกุมุ โมโตฮิสะ มารับหน้าที่ในตำแหน่งประธานเจ้าหน้าที่บริหาร บริษัทหลักทรัพย์ เอสบีไอ ไทย ออนไลน์ จำกัด ซึ่งคุณเมกุมุ โมโตฮิสะ เป็นบุคคลแรกที่เริ่มนำระบบการซื้อขายออนไลน์มาใช้ในตลาดหลักทรัพย์ญี่ปุ่นจนได้รับความนิยมและแพร่หลายจนถึงปัจจุบัน”
ด้วยรูปแบบการดำเนินชีวิตปัจจุบันที่พึ่งพิงเทคโนโลยี ทำให้การลงทุนแบบออนไลน์เป็นทางเลือกใหม่ที่ฉลาดกว่า และมีทางเลือกที่ดีกว่า สำหรับนักเทรดไทยในโลกยุคใหม่ เพื่อรับโอกาสที่เหนือกว่าใครในทุกๆ ก้าว “ซึ่งเราพร้อมให้บริการทุกระดับไม่ว่าจะเป็นนักลงทุนรายเล็กจนถึงรายใหญ่ ไม่ว่าจะมีปริมาณซื้อขายเป็นอย่างไร เพราะเราอยากให้ทุกคนมีโอกาสไปสู่ความมั่งคั่งในตลาดการลงทุน ซึ่งเราพร้อมอำนวยความสะดวกตั้งแต่ขั้นตอนการเปิดบัญชี ที่สะดวก รวดเร็ว ง่ายดาย โดยลูกค้าสามารถเปิดบัญชีผ่านเว็บไซต์ของบริษัท และยืนยันตัวตนพร้อมส่งเอกสารประกอบได้ ที่ 7-11 ทั่วไทย โดยไม่เสียค่าใช้จ่ายใดๆ”
เรามีระบบการส่งคำสั่งที่อำนวยความสะดวกลูกค้าในกรณีที่คำสั่งซื้อหรือขายที่ยังไม่รับการจับคู่ (Unmatched order) ซึ่งโดยปกติคำสั่งซื้อขายเหล่านั้นจะถูกยกเลิกโดยระบบในสิ้นวัน แต่ด้วยระบบ GTC/GTD ของ SBITO นักลงทุนเพียงแค่ระบุเงื่อนไขวันหมดอายุหรือที่เรียกว่า Good Till Cancel (GTC) หรือ ประเภทระบุวันหมดอายุ หรือ Good Till Date (GTD) เท่านั้น คำสั่งที่ยังไม่ได้รับการจับคู่จะถูกส่งไปยังตลาดหลักทรัพย์ในวันรุ่นขึ้น โดยที่นักลงทุนไม่ต้องส่งคำสั่งใหม่ นอกจากนี้ เราคิดค่าธรรมเนียมต่ำกว่า เพื่อให้นักลงทุนมีโอกาสที่มากขึ้นในการตัดสิน โดยเฉพาะช่วงโปรโมชั่นเราคิดค่านายหน้าสูงสุดเพียง 0.015% สำหรับบัญชี Cash Balance และ 0.02% สำหรับบัญชี Cash Account ตั้งแต่วันที่ 16 ตุลาคม 2558 ไปจนถึงวันที่ 15 มกราคม 2559 โดยอัตราค่าธรรมเนียมจะลดลงตามมูลค่าซื้อขายต่อวัน นอกจากนี้ เรายังจะมีโปรโมชั่นอย่างต่อเนื่องรวมถึงเอกสิทธิ์ส่วนตัวที่นักลงทุนจะได้รับ โดยสามารถติดตามอัตราค่าธรรมเนียมและโปรโมชั่นได้ที่เว็บไซต์บริษัทฯ www.sbito.co.th”
นายวราห์ สุจริตกุล ยังกล่าวอีกว่า บริษัทได้พัฒนาระบบการย้ายหลักประกันระหว่างบัญชีซื้อขายหลักทรัพย์แบบเรียลไทม์เพียงแค่ส่งคำสั่งการย้ายหลักประกันที่ปลอดชำระ ไม่ว่าจะเป็นเงินสด (Cash Collateral Transfer) หรือหุ้น (Stock Collateral Transfer) วงเงินซื้อขายท่านจะได้รับการปรับในทันที โดยไม่ต้องรอการดำเนินการจากเจ้าหน้าที่ ซึ่งนับว่าเป็นการยกระดับการให้บริการออนไลน์ไปอีกระดับ”
สำหรับ SBI Group มีสำนักงานใหญ่อยู่ใน Minato-ku, โตเกียว ภายใต้การบริหารจัดการโดยนายโยชิทากะ คิทาโอะ (Mr. Yoshitaka Kitao) ปัจจุบันกลุ่มบริษัท SBI มีพนักงานประมาณ 5,000 คน บริษัท เอสบีไอโฮลดิ้ง จำกัด เป็นบริษัทที่จดทะเบียนอยู่ในตลาดหลักทรัพย์ญี่ปุ่น (รหัส: 8473) และมีมูลค่าหลักทรัพย์ตามราคาตลาดอยู่ที่ 25,000 ล้านเหรียญสหรัฐ โดย SBI Group มีบริษัทในเครืออย่าง SBI Securities ซึ่งเป็นบริษัทหลักทรัพย์ชั้นนำที่มีความชำนาญในการให้บริการแก่นักลงทุนแบบออนไลน์ และยังเป็นผู้บุกเบิกการให้บริการการซื้อขายหลักทรัพย์บนระบบอินเตอร์เน็ตรายแรกในประเทศญี่ปุ่น ซึ่งปัจจุบันจากจำนวนบัญชีซื้อขาย มูลค่าพอร์ตการลงทุนของลูกค้า และปริมาณการซื้อขายที่เพิ่มขึ้น ทำให้บริษัทหลักทรัพย์ SBI เป็นบริษัทหลักทรัพย์ชั้นนำที่มีความเชี่ยวชาญและประสบการณ์อันโดดเด่น ในด้านการให้บริการซื้อขายผ่านระบบออนไลน์ โดยสามารถพิจารณาได้จากสัดส่วนทางการตลาด และจำนวนบัญชีลูกค้าของบริษัทหลักทรัพย์ดังกล่าวที่เป็นอันดับ 1 ของญี่ปุ่น อย่างไรก็ดี FSS เคยร่วมทุนกับ SBI Group ใน SBIR ซึ่งเป็นบริษัทที่ประกอบธุรกิจหลักทรัพย์ในกัมพูชาเมื่อปี 2556 ซึ่งการลงทุนร่วมกันครั้งนี้จะเป็นการส่งเสริมสัมพันธภาพอันดีของธุรกิจให้กับทั้ง 2 บริษัท